Bent Bøgsted (DF), 2013-05-07:
Tak, formand.
Det her forslag, som Enhedslisten kommer med, er, som jeg læser det, et forslag om, at man, når man har gået 2 år på dagpenge og mister dagpengene, kan gå på dagpenge i yderligere 1 år, bare man tager uddannelse.
Jeg er så ikke helt klar over, hvad det er for nogle uddannelser af 1 års varighed, hr. Christian Juhl tænker på, men jeg kunne forstå, at det kunne være en kombination af flere forskellige kurser inden for det ene år.
Det er jo en diskussion, der har været oppe før.
Der har været et ønske fra fagforeningerne om, at man kunne tage uddannelse på dagpenge, og de har også haft et ønske om, at man kunne tage en faglig uddannelse, der varer 3½ år, på dagpenge.
Det er det så ikke her.
Vi synes, det er prisværdigt, at Enhedslisten kommer med det ene forslag efter det andet, men det, der kan undre i hvert fald os i Dansk Folkeparti, er, at der for mange af de her forslag gælder, at der ingen opgørelse er over, hvad det vil koste at finansiere dem, for det er ikke helt gratis.
Det er også svært for os at bedømme, hvor mange der eventuelt vil kunne gøre brug af det her forslag.
Med hensyn til uddannelse har vi jo i forvejen en ordning med, at hvis man har udsigt til at få et job, kan man få en uddannelse i det, der er behov for, for at kunne varetage det job.
Det ligger der aftaler om i dag, og den ordning synes vi jo skulle bruges noget mere.
Men generelt vil det være oplagt for Enhedslisten at tage det her med til forhandlingerne med regeringen.
Vi har lige hørt, at der kommer forhandlinger med Enhedslisten før sommeren om, hvad der skal ske efterfølgende, og det vil jo være oplagt for Enhedslisten at tage forslaget med der.
For vi mener jo, at det er for stort et forslag at komme med som beslutningsforslag.
Det skal jo forhandles på plads, fordi der også skal findes økonomi til det, og derfor mener vi da i hvert fald, at det er oplagt, Enhedslisten tager det med til disse forhandlinger.
I Dansk Folkeparti kan vi ikke støtte det her forslag, og vi mener heller ikke, at man skal ind på det med, at det mere er reglen end undtagelsen, at man går på dagpenge i 2 år og så tager 1 års uddannelse på dagpenge.
Det er ikke det, der er hensigten med den indsats, der skal gøres på arbejdsmarkedet.
Den indsats, der skal gøres, skal være sådan, at vi siger, at når der er et job, skal man også være klar til at give det uddannelsesløft, der er behov for, for at kunne bestride jobbet, om det så er i 6, 8, 12 eller 20 uger.
Det er ikke det, der spiller ind, hvis man har en aftale om, at man kan få et job.
I den forbindelse så Dansk Folkeparti gerne, at vi så kom af med 6 ugers selvvalgt uddannelse, for det er langt fra noget, der giver job.
Selvfølgelig er der nogle, der kan nøjes med 6 ugers kursus, der er også nogle, der kan nøjes med 4 ugers kursus for at kunne få et job, og det skal der også være plads til, og der mener vi også at der vil være behov for at nytænke arbejdsmarkedsuddannelserne.
Der er behov for at lave om på arbejdsmarkedsuddannelserne, så de er mere målrettet det, der kan give et job.
Så med det som udgangspunkt kan vi ikke støtte forslaget, men vi vil anbefale Enhedslisten at tage det med til de kommende forhandlinger og så i den forbindelse får finansieringen på plads.
Hvis Enhedslisten kan overtale regeringen til at være med på det her, så er det o.k., så er det jo det, der vil ske.
Vi skal ikke gøre os kloge på, hvad regeringen vil i den forbindelse.